CELEX: 32018R0275
Language: hr
Date: 2018-02-23 00:00:00
Title: Uredba Vijeća (EU) 2018/275 od 23. veljače 2018. o izmjeni Uredbe (EZ) br. 765/2006 o mjerama ograničavanja u odnosu na Bjelarus

24.2.2018   
            
            
               HR
            
            
               Službeni list Europske unije
            
            
               L 54/1
            
         UREDBA VIJEĆA (EU) 2018/275
   od 23. veljače 2018.
   o izmjeni Uredbe (EZ) br. 765/2006 o mjerama ograničavanja u odnosu na Bjelarus
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 215.,
   uzimajući u obzir Odluku Vijeća 2012/642/ZVSP od 15. listopada 2012. o mjerama ograničavanja protiv Bjelarusa (1),
   uzimajući u obzir zajednički prijedlog Visokog predstavnika Unije za vanjske poslove i sigurnosnu politiku i Europske komisije,
   budući da:
   
               (1)
            
            
               Uredbom Vijeća (EZ) br. 765/2006 (2) zabranjuje se izvoz opreme koja bi se mogla koristiti za unutarnju represiju bilo kojoj osobi, subjektu ili tijelu u Bjelarusu ili za korištenje u Bjelarusu te pružanje povezane tehničke pomoći, usluga posredovanja, financiranja ili financijske pomoći.
            
         
               (2)
            
            
               Uredbom (EZ) br. 765/2006 provode se mjere predviđene u Odluci 2012/642/ZVSP.
            
         
               (3)
            
            
               Odlukom Vijeća (ZVSP) 2018/280 (3), kojom se mijenja Odluka 2012/642/ZVSP, predviđaju se odstupanja od zabrane izvoza određenih vrsta malokalibarskih sportskih pušaka, malokalibarskih sportskih pištolja i malokalibarskog streljiva te od zabrane s njima povezane pomoći ili usluga, pritom uvažavajući da bi izvoz takve opreme trebao biti ograničen.
            
         
               (4)
            
            
               Uredbu (EZ) br. 765/2006 trebalo bi stoga na odgovarajući način izmijeniti.
            
         
               (5)
            
            
               Ničim u ovoj Uredbi ne utječe se na zahtjeve u vezi s dozvolama utvrđene u Uredbi (EU) br. 258/2012 Europskog parlamenta i Vijeća (4).
            
         
               (6)
            
            
               Kako bi se osigurala učinkovitost mjera predviđenih u ovoj Uredbi, ova bi Uredba trebala odmah stupiti na snagu,
            
         DONIJELO JE OVU UREDBU:
   Članak 1.
   Uredba (EZ) br. 765/2006 mijenja se kako slijedi:
   
               1.
            
            
               U članku 1.a dodaju se sljedeći stavci:
               „5.   Odstupajući od stavka 1., nadležna tijela u državama članicama, kako su navedena u Prilogu II., mogu odobriti prodaju, opskrbu, prijenos ili izvoz sportskih pušaka, sportskih pištolja i pripadajućeg streljiva, kako su navedeni u Prilogu V. i koji su u skladu sa specifikacijama utvrđenima u vodiču za kontrolu opreme Međunarodnog streljačkog sportskog saveza, pod uvjetima koje ta tijela smatraju prikladnima, ako utvrde da je takva oprema namijenjena isključivo za uporabu na sportskim događajima i sportskim treninzima koje priznaje Međunarodni streljački sportski savez.
               6.   Dotična država članica obavješćuje druge države članice i Komisiju o namjeri izdavanja odobrenja na temelju stavka 5. najmanje deset dana prije odobrenja, uključujući vrstu i količinu dotične opreme te svrhu kojoj je namijenjena.”
            
         
               2.
            
            
               U članku 1.b dodaju se sljedeći stavci:
               „5.   Odstupajući od stavka 1., nadležna tijela u državama članicama, kako su navedena u Prilogu II., mogu odobriti izravno ili neizravno pružanje tehničke pomoći ili usluga posredovanja, financiranja ili financijske pomoći u vezi sa sportskim puškama, sportskim pištoljima i pripadajućim streljivom, kako su navedeni u Prilogu V. i koji su u skladu sa specifikacijama utvrđenima u vodiču za kontrolu opreme Međunarodnog streljačkog sportskog saveza, pod uvjetima koje ta tijela smatraju prikladnima, ako utvrde da je takva oprema namijenjena isključivo za uporabu na sportskim događajima i sportskim treninzima koje priznaje Međunarodni streljački sportski savez.
               6.   Dotična država članica obavješćuje druge države članice i Komisiju o namjeri izdavanja odobrenja na temelju stavka 5. najmanje deset dana prije odobrenja, uključujući prirodu pomoći ili usluga povezanih s dotičnom opremom.”
            
         
               3.
            
            
               Tekst naveden u Prilogu ovoj Uredbi dodaje se kao Prilog V.
            
         Članak 2.
   Ova Uredba stupa na snagu na dan objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 23. veljače 2018.
      
         
            Za Vijeće
         
         
            Predsjednica
         
         E. ZAHARIEVA
      
   
   
      (1)  SL L 285, 17.10.2012., str. 1.
   
   
      (2)  Uredba Vijeća (EZ) br. 765/2006 od 18. svibnja 2006. o mjerama ograničavanja u odnosu na Bjelarus (SL L 134, 20.5.2006., str. 1.).
   
      (3)  Odluka Vijeća (ZVSP) 2018/280 od 23. veljače 2018. o izmjeni Odluke 2012/642/ZVSP o mjerama ograničavanja protiv Bjelarusa (vidjeti stranicu 16. ovoga Službenog lista).
   
      (4)  Uredba (EU) br. 258/2012 Europskog parlamenta i Vijeća od 14. ožujka 2012. o provedbi članka 10. Protokola Ujedinjenih naroda protiv nezakonite proizvodnje i trgovanja vatrenim oružjem, njegovim dijelovima i komponentama te streljivom, kojim se dopunjuje Konvencija Ujedinjenih naroda protiv transnacionalnog organiziranog kriminaliteta (Protokol UN-a o vatrenom oružju), utvrđivanju odobrenja za izvoz vatrenog oružja, mjera za uvoz i provoz vatrenog oružja, njegovih dijelova i komponenata i streljiva (SL L 94, 30.3.2012., str. 1.).
   
      PRILOG
      „
            PRILOG V.
            Sportske puške, sportski pištolji i streljivo kako su navedeni u članku 1.a stavku 5. i članku 1.b stavku 5., namijenjeni isključivo za uporabu na sportskim događajima i sportskim treninzima, kako slijedi:
            
                        ex 9303 30 
                     
                     
                        Sportske puške kalibra.22 inča
                     
                  
                        ex 9302 
                     
                     
                        Sportski pištolji kalibra.22 inča
                     
                  
                        ex 9306 30 10 
                     
                     
                        Streljivo za sportske pištolje kalibra.22 inča
                     
                  
                        ex 9306 30 90 
                     
                     
                        Streljivo za sportske puške kalibra.22 inča
                     
                  .”